SL Uradni list Evropske unije L 271/1

IZVEDBENA UREDBA KOMISIJE (EU) 2015/1850

z dne 13. oktobra 2015

o določitvi podrobnih pravil za izvajanje Uredbe (ES) št. 1007/2009 Evropskega parlamenta in Sveta o trgovini z izdelki iz tjulnjev

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1007/2009 Evropskega parlamenta in Sveta z dne 16. septembra 2009 o trgovini z izdelki iz tjulnjev (1) in zlasti člena 3(4) Uredbe,

ob upoštevanju naslednjega:

(1) Uredba (ES) št. 1007/2009 pod določenimi pogoji dovoljuje dajanje na trg izdelkov iz tjulnjev, pridobljenih z lovom, ki ga po tradiciji izvajajo Eskimi in druge avtohtone skupnosti. Dajanje na trg izdelkov iz tjulnjev dovoljuje tudi, kadar je uvoz takih izdelkov priložnostne narave in je sestavljen izključno iz izdelkov za osebno uporabo potnikov in njihovih družin.

(2) Uredba Komisije (EU) št. 737/2010 (2) je določila podrobna pravila za dajanje na trg izdelkov iz tjulnjev v skladu s členom 3 Uredbe (ES) št. 1007/2009.

(3) Uredba (EU) 2015/1775 Evropskega parlamenta in Sveta (3) je spremenila člen 3 Uredbe (ES) št. 1007/2009 in razveljavila Uredbo (EU) št. 737/2010 z učinkom od datuma začetka uporabe te uredbe. Zato je treba določiti ukrepe za izvajanje člena 3 Uredbe (ES) št. 1007/2009, kakor je bila spremenjena.

(4) Primerno je določiti, da bi morali biti organi, ki izpolnjujejo nekatere zahteve, vključeni na seznam priznanih organov za izdajanje potrdil o skladnosti s pogoji za dajanje na trg izdelkov iz tjulnjev.

(5) Določiti bi bilo treba vzorce potrdil in njihovih kopij, da se olajšata upravljanje in pregled potrdil.

(6) Določiti bi bilo treba postopke za preverjanje potrdil. Ti postopki bi morali biti čim bolj preprosti in praktični, ne da bi to ogrožalo verodostojnost in usklajenost sistema preverjanja.

(7) Uporaba elektronskih sistemov bi morala biti dovoljena, da se olajša izmenjava podatkov med pristojnimi organi, Komisijo in priznanimi organi.

(8) Obdelava osebnih podatkov za namene te uredbe, zlasti glede obdelave osebnih podatkov v potrdilih, bi morala biti v skladu z Direktivo Evropskega parlamenta in Sveta 95/46/ES (4) ter Uredbo (ES) št. 45/2001 Evropskega parlamenta in Sveta (5).

(9) Ker ta uredba določa natančna pravila za izvajanje člena 3 Uredbe (ES) št. 1007/2009, kakor je bila spremenjena z Uredbo (EU) 2015/1775, ki se uporablja od 18. oktobra 2015, bi morala začeti veljati čim prej.

(10) Ukrepi iz te uredbe so v skladu z mnenjem odbora, ustanovljenega v skladu s členom 18(1) Uredbe Sveta (ES) št. 338/97 (6) –

SPREJELA NASLEDNJO UREDBO:

Člen 1

Predmet urejanja

Ta uredba določa podrobna pravila za dajanje na trg izdelkov iz tjulnjev in za uvoz izdelkov iz tjulnjev za osebno uporabo potnikov ali njihovih družin v skladu s členom 3 Uredbe (ES) št. 1007/2009.

Člen 2

Osebna uporaba potnikov ali njihovih družin

1. Izdelki iz tjulnjev za osebno uporabo potnikov ali njihovih družin se lahko uvozijo le, kadar je izpolnjena katera koli od naslednjih zahtev:

(a) potniki izdelke iz tjulnjev nosijo na sebi ali jih prenašajo ali pa jih imajo v svoji osebni prtljagi;

(b) izdelki iz tjulnjev so v osebni lasti fizične osebe, ki svoje običajno prebivališče prenaša iz tretje države v Unijo;

(c) izdelke iz tjulnjev so potniki pridobili v tretji državi in jih uvozili naknadno, pri čemer morajo potniki ob prihodu na ozemlje Unije carinskim organom zadevne države članice predložiti naslednje dokumente: (i) pisno prijavo uvoza; (ii) podporni dokument, ki dokazuje, da so bili izdelki pridobljeni v zadevni tretji državi.

2. Za namene odstavka 1(c) carinski organi pisno prijavo in podporni dokument potrdijo ter vrnejo potnikom. Carinskim organom morata biti ob uvozu predložena prijava in podporni dokument ter carinska deklaracija za zadevne izdelke.

Člen 3

Priznani organi

1. Organ se uvrsti na seznam priznanih organov, če dokaže, da izpolnjuje naslednje zahteve:

(a) je pravna oseba;

(b) ima zmožnost zagotoviti, da so zahteve iz člena 3(1) Uredbe (ES) št. 1007/2009 izpolnjene;

(c) ima zmožnost izdajati potrdila iz člena 4(1) in upravljati z njimi ter obdelovati in arhivirati evidence;

(d) ima zmožnost svoje dejavnosti opravljati tako, da prepreči navzkrižje interesov;

(e) ima zmožnost spremljati skladnost z zahtevami, določenimi v členu 3(1) Uredbe (ES) št. 1007/2009;

(f) ima zmožnost umakniti potrdilo iz člena 4(1) ali prekiniti njegovo veljavnost v primeru, da se zahteve te uredbe ne upoštevajo, in sprejeti ukrepe, s katerimi o tem obvesti pristojne organe in carinske organe držav članic;

(g) je predmet revizije neodvisne tretje strani;

(h) deluje na nacionalni ali regionalni ravni.

2. Da bi bil organ vključen na seznam iz odstavka 1, predloži Komisiji zahtevek s priloženo dokumentacijo, ki dokazuje, da izpolnjuje zahteve iz odstavka 1.

3. Priznani organ Komisiji ob koncu vsakega poročevalnega obdobja predloži poročila o reviziji, ki jih pripravi neodvisna tretja stran, kakor je določeno v odstavku 1(g).

Člen 4

Potrdila

1. Kadar so zahteve za dajanje na trg iz člena 3(1) Uredbe (ES) št. 1007/2009 izpolnjene, priznani organ na zahtevo izda potrdila, ki so v skladu z vzorci iz Priloge k tej uredbi.

2. Priznani organ izroči potrdilo vložniku in v namene vodenja evidenc kopijo hrani tri leta.

3. Ne glede na člen 5(2) se pri dajanju izdelkov iz tjulnjev na trg izvirnik potrdila izroči skupaj z izdelkom iz tjulnjev. Vložnik lahko zadrži kopijo potrdila.

4. Vsak nadaljnji račun vsebuje sklic na številko potrdila.

5. Izdelek iz tjulnjev, ki ga spremlja potrdilo, izdano v skladu z odstavkom 1, velja za skladnega s členom 3(1) Uredbe (ES) št. 1007/2009.

6. Carinska deklaracija za sprostitev izdelka iz tjulnjev v prosti promet v skladu s členom 79 Uredbe Sveta (EGS) št. 2913/92 (7) se sprejme le, če se predloži potrdilo, izdano v skladu z odstavkom 1 tega člena. Ne glede na člen 77(2) Uredbe (EGS) št. 2913/92 carinski organi obdržijo kopijo potrdila v svojih evidencah.

7. V primeru dvoma o pristnosti ali pravilnosti potrdila, izdanega v skladu z odstavkom 1, ali kadar so potrebna dodatna navodila, carinski organi in drugi nadzorni organi vzpostavijo stik s pristojnim organom, ki ga imenuje zadevna država članica v skladu s členom 6. Zadevni pristojni organ odloči, katere ukrepe je treba sprejeti.

Člen 5

Oblika potrdil

1. Potrdilo iz člena 4(1) je v papirni ali elektronski obliki.

2. V primeru elektronskega potrdila izdelek iz tjulnjev v trenutku dajanja na trg spremlja na papir natisnjena kopija navedenega potrdila.

3. Uporaba potrdila ne posega v morebitne druge formalnosti v zvezi z dajanjem na trg.

4. Pristojni organ, imenovan v skladu s členom 6, lahko zahteva, da se potrdilo prevede v uradni jezik države članice, v kateri se bo izdelek dal na trg.

Člen 6

Pristojni organi

1. Vsaka država članica imenuje enega ali več pristojnih organov, odgovornih za naslednje naloge:

(a) preverjanje potrdil za uvožene izdelke iz tjulnjev na zahtevo carinskih organov v skladu s členom 4(7);

(b) nadzorovanje izdajanja potrdil s strani priznanih organov, ki imajo sedež v navedeni državi članici in delujejo v njej;

(c) hranjenje kopije potrdila, izdanega za izdelke iz tjulnjev, ki izvirajo iz lova na tjulnje v navedeni državi članici.

2. Države članice Komisijo obvestijo o pristojnih organih, imenovanih v skladu z odstavkom 1.

3. Komisija na svojem spletišču objavi seznam pristojnih organov, imenovanih v skladu z odstavkom 1. Seznam se redno posodablja.

Člen 7

Elektronski sistemi za izmenjavo in evidentiranje podatkov

1. Pristojni organi lahko uporabljajo elektronske sisteme za izmenjavo in evidentiranje podatkov v potrdilih.

2. Države članice upoštevajo medsebojno dopolnjevanje, združljivost in interoperabilnost elektronskih sistemov iz odstavka 1.

Člen 8

Varstvo pri obdelavi osebnih podatkov

Ta uredba ne posega v raven varstva posameznikov pri obdelavi osebnih podatkov na podlagi zakonodaje Unije in nacionalne zakonodaje, zlasti pa ne spreminja obveznosti in pravic, določenih v Direktivi 95/46/ES in v Uredbi (ES) št. 45/2001. Varstvo posameznikov pri obdelavi osebnih podatkov se zagotovi zlasti, kar zadeva kakršno koli razkritje ali sporočanje osebnih podatkov iz potrdila.

Člen 9

Prehodna določba

Potrdila, ki jih je izdal priznani organ v skladu z Uredbo (EU) št. 737/2010 pred 18. oktobrom 2015, ostanejo v veljavi tudi po navedenem datumu.

Člen 10

Začetek veljavnosti in uporaba

Ta uredba začne veljati na dan objave v Uradnem listu Evropske unije.

Uporablja se od 18. oktobra 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 13. oktobra 2015 Za Komisijo Predsednik Jean-Claude JUNCKER

(1) UL L 286, 31.10.2009, str. 36.

(2) Uredba Komisije (EU) št. 737/2010 z dne 10. avgusta 2010 o določitvi podrobnih pravil za izvajanje Uredbe (ES) št. 1007/2009 Evropskega parlamenta in Sveta o trgovini z izdelki iz tjulnjev (UL L 216, 17.8.2010, str. 1).

(3) Uredba (EU) 2015/1775 Evropskega parlamenta in Sveta z dne 6. oktobra 2015 o spremembi Uredbe (ES) št. 1007/2009 o trgovini z izdelki iz tjulnjev in razveljavitvi Uredbe Komisije (EU) št. 737/2010 (UL L 262, 7.10.2015, str. 1).

(4) Direktiva Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL L 281, 23.11.1995, str. 31).

(5) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(6) Uredba Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (UL L 61, 3.3.1997, str. 1).

(7) Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).